作者:高適
標題:酬河南節度使賀蘭大夫見贈之作
內容:高閣憑欄檻，中軍倚旆旌。感時常激切，於己即忘情。河華屯妖氣，伊瀍有戰聲。愧無戡難策，多謝出師名。秉鉞知恩重，臨戎覺命輕。股肱瞻列嶽，唇齒賴長城。隱隱摧鋒勢，光光弄印榮。魯連真義士，陸遜豈書生。直道甯殊智，先鞭忽抗行。楚雲隨去馬，淮月尚連營。撫劍堪投分，悲歌益不平。從來重然諾，況值欲橫行。